Video: Se en Tesla Model S eksplodere

Hvad gør man, hvis batteriet på ens Tesla Model S er gået og den er for dyr at reparere? Finske Tuomas Katainen valgte at pakke bilen ind i 30 kilo dynamit og sprænge den i luften. For rullende kameraer. Ganske som ventet går videoen nu sin sejrsgang; den har fået mere end 2,3 millioner visninger på mindre end en uge.

Ifølge Tuomas Katainen nåede han kun at tilbagelægge 1.500 kilometer i sin brugte Model S før den fik batteriproblemer. Reparationen ville koste ham 20.000 euro – svarende til knapt 150.000 kroner. Det ville han ikke være med til.

I stedet hyrede han en sprængstofekspert, der bandt 30 kilo dynamit rundt om bilen. Rigeligt til at rive bilen fra hinanden. Samtidig havde han allieret sig med kameramænd og belysningseksperter, der kunne forevige seancen.

Omkring 6:10 inde i videoen er der en ret imponerende optagelse, hvor man fornemmer eksplosionens kraft på omgivelserne – og 6:40 kan man simplethen se trykbølgen visuelt.

Der er naturligvis ikke meget af Tesla Model S tilbage efter skraldet. Man kan håbe at reklameindtægterne fra de medvirkende firmaer og fra Youtube kan betale for en ny model.

Don’t try this at home …

Video: Se en Tesla Model S eksplodere