Ny Tesla Model S er en superkonsol på fire hjul

Det er ikke bare interiør og rattet, der har en overhaling i den nye Tesla Model S, der blev præsenteret tidligere i dag. Selskabet hævder, at bilens underholdningssystem nu er så muskuløst, at det kan konkurrere mod de nye superkonsoller PlayStation 5 og Xbox Series X.

Det kan lade sig gøre, takket være en ydelse på svimlende 10 teraflops. Det samme som PlayStation 5 (10,28 teraflops, red.). Xbox Series X har, til sammenligning, 12 teraflops. Hvis Tesla hentyder til ren GPU-ydelse og ikke overdriver, spekulerer The Verge, kan det betyde, at man vil kunne spille titler som The Witcher 3, mens man venter på, at den bedre halvdel får ordnet sine ærinder.

Og det er ikke helt utopi. Netop The Witcher pryder skærmen på mange af billederne af den nye Model S – og så sent som 22 januar spurgte Elon Musk på Twitter, om man havde lyst til at spille The Witcher-spillet på Tesla?

Want to play The Witcher game on your Tesla? (you can already watch the show on Tesla Netflix theater)
— Elon Musk (@elonmusk) January 22, 2020

Der kan i øvrigt ikke alene spilles på frontskærmen, men også fra skærmen på bagsædet. Og systemet understøtter trådløse spilcontrollers.

Du kan se Teslas påstande med egne øjne, hvis du hopper ind i shoppen, klikker dig frem til “3. Interiør” og klikker “Vis detaljer”. Her er et skærmbillede (klik for større):

OM The Witcher 3 så kommer i en udgave til Tesla er en helt anden snak. I det hele taget er der, som The Verge konkluderer, mange spørgsmål, der presser sig på. Hvem laver eksempelvis GPU’en? Det kommer der nok svar på indenfor de næste dage.

Ny Tesla Model S er en superkonsol på fire hjul