Gal igen: Tesla må reparere 475.000 Model 3 og S

Tesla har gennem årene fået drøje hug for samlekvaliteten af deres biler. Selvom den angiveligt er blevet bedre med tiden, så er der tydeligvis stadig problemer. 475.000 biler må tilbage på værkstedet for at få rettet fejl. På Tesla Model 3 er det bakkameraet, den er gal med, mens det er låsen på motorhjelmen på Model S. Det fortæller avisen The Boston Globe.

Så sent som i starten af december kom det frem, at Tesla må tilbagekalde 22.000 eksemparer af Model Y på grund af problemer med styretøjet. Herhjemme var det kun en enkelt bil, der var påvirket af problemet, fortalte Tesla til iNPUT i en mail dengang.

Ifølge den amerikanske avis drejer det sig om 356.309 styk af Tesla Model 3. De er alle produceret mellem 2017 og 2020. Bakkameraet fungerer ikke som det skal, da ledningerne kan ødelægges når bagagerummet åbnes og lukkes.

Desuden skal 119.009 eksemplarer af Model S repareres på grund af en lidt mere alvorlig fejl. Motorhjelmen kan nemlig åbne sig, da den forreste bagagerumslås ikke fungerer som den skal. Det drejer sig om modeller, der er fremstillet fra 2014 og frem.

På Teslas hjemmeside kan ejere af Tesla Model 3 og Model S indtaste bilens 17-cifrede ID-nummer for at se, om den er omfattet af tilbagekaldelsen.

Alternativt kan man læne sig tilbage og vente på, at Tesla tager kontakt, hvis man er ejer af en af de berørte biler.

Gal igen: Tesla må reparere 475.000 Model 3 og S